b'\n_START_ARTICLE_\nSijoitetun p\xc3\xa4\xc3\xa4oman tuottoaste\n_START_PARAGRAPH_\nSijoitetun p\xc3\xa4\xc3\xa4oman tuottoaste (tuottoprosentti) eli p\xc3\xa4\xc3\xa4oman tuottoaste (ROI, Return on Investment) on yrityksen tuottavuuden mittari. Tuottoaste kertoo, kuinka paljon yritykseen sijoitettu, tuottoa vaativa p\xc3\xa4\xc3\xa4oma on tuottanut. _NEWLINE_Sijoitetun p\xc3\xa4\xc3\xa4oman tuottoaste on yksi yleisimmist\xc3\xa4 kannattavuusmittareista. Mittari on yrityksest\xc3\xa4 ja toimialasta riippumaton. Se tarkastelee yrityst\xc3\xa4 p\xc3\xa4\xc3\xa4oman sijoittajan n\xc3\xa4k\xc3\xb6kulmasta. Vain p\xc3\xa4\xc3\xa4oman tuotto ratkaisee. _NEWLINE_ROI-mittari tunnetaan my\xc3\xb6s Dupont-mallina, sill\xc3\xa4 Dupont-yhtym\xc3\xa4 oli ensimm\xc3\xa4inen, joka otti sen k\xc3\xa4ytt\xc3\xb6\xc3\xb6n.\n_START_SECTION_\nK\xc3\xa4ytt\xc3\xb6\n_START_PARAGRAPH_\nKoska yrityksen tulos vaihtelee vuosittain, p\xc3\xa4\xc3\xa4oman tuottotavoite voidaan asettaa pidemm\xc3\xa4ksi ajanjaksoksi kuten keskim\xc3\xa4\xc3\xa4r\xc3\xa4iseksi tavoitteeksi suhdannekierron aikana. T\xc3\xa4ll\xc3\xb6in ajatellaan, ett\xc3\xa4 laskusuhdanteen aikana keskim\xc3\xa4\xc3\xa4r\xc3\xa4ist\xc3\xa4 tavoitetta ei voida saavuttaa, kun taas korkeasuhdanteen aikana se on ylitett\xc3\xa4v\xc3\xa4. Tuottoastetta voi parantaa joko lis\xc3\xa4\xc3\xa4m\xc3\xa4ll\xc3\xa4 tuottoja, v\xc3\xa4hent\xc3\xa4m\xc3\xa4ll\xc3\xa4 kuluja tai parantamalla p\xc3\xa4\xc3\xa4oman kiertoa eli v\xc3\xa4hent\xc3\xa4m\xc3\xa4ll\xc3\xa4 p\xc3\xa4\xc3\xa4omatarvetta. Viimeksi mainittuun liittyvi\xc3\xa4 kysymyksi\xc3\xa4 ovat muun muassa ulkoistaminen ja toimitilojen myynti.'